Viikonloppuna Kauhavan Kortesjärvellä vakavasti loukkaantunut tyttö on edelleen sairaalassa, eikä ole pystynyt kertomaan omaa versiotaan tapahtumista.

Poliisilla on vahva teoria tapahtumaketjusta, jonka seurauksena 6-vuotias tyttö löytyi lauantai-iltana vakavasti loukkaantuneena ojasta Kauhavan Kortesjärvellä. Koulun valvontakameran kuvassa näkyy, että tyttö polkee vauhdikkaasti koulun pihan läpi kello 15 aikaan lauantaina. Ennen Rasinkentän tienhaaraa, jonka kohdalta tyttö löytyi tienposkesta, on alamäki.

– Sen verran voin sanoa, että polkupyörästä oli ketjut irti. Se on yksi teoria, että ketjut ovat lähteneet irti, kun on poljettu kovaa alamäessä ja sen vuoksi ei ole ollut jarruja. Sitten on ajauduttu ulos tieltä ja lyöty pää, tutkinnanjohtaja, rikoskomisario Sakari Palomäki kertoo Ilta-Sanomille.

Poliisi myöntää, että ketjut ovat voineet lähteä irti myös ulkopuolisen törmäyksen voimasta.

– Tämä teoria yksipuolisesta onnettomuudesta on vain vahvistunut, koska siinä on ollut alamäki, jossa vauhti kasvaa normaalia kovemmaksi. Jos ketjut ovat irronneet pyörästä, ei olekaan ollut jarruja, kun risteyksen kohdalla pitäisi kääntyä.

Toisaalta pyörässä ei ollut pahempia vaurioita, joten poliisi uskoo, ettei kukaan ole ainakaan tahallaan törmännyt tyttöön.

– On mahdollista, että toinen osapuoli on törmännyt niin kevyesti esimerkiksi takarenkaaseen, ettei sitä ole huomannutkaan. Tai sitten joku on törmännyt ja huomannut, mutta joutunut paniikkiin ja mennyt pois, Palomäki miettii.

Poliisi ei ole kuitenkaan sulkenut mitään vaihtoehtoa pois, vaan tapahtumien kulku on edelleen auki.

Tyttö ei ole päässyt kertomaan omaa versiotaan

Alkuviikosta poliisi oli yhteydessä edelleen sairaalahoidossa olevan pikkutytön vanhempiin. Tyttöä itseään poliisi ei ole päässyt toistaiseksi jututtamaan, koska tyttö on niin huonossa kunnossa, ettei pysty puhumaan.

– Alkuviikosta hän ei pystynyt puhumaan, eikä hän todennäköisesti pysty puhumaan useisiin päiviin. Sitten kun hän pystyy, niin meille tulee siitä tieto.

Lapsen versiota tapahtumista poliisilla ei siis edelleenkään ole. Vanhemmatkaan eivät ole voineet valaista asiaa, koska he eivät nähneet onnettomuutta.

– Tietenkin kyseessä on 6-vuotias, joten sen varaan ei voi muutenkaan hirveästi laskea, mutta katsotaan mitä sitä kautta saadaan, jos saadaan. Kun lapselle tulee päähän vamma, on suuri vaara, että hän ei muista tapahtumista yhtään mitään.